CELEX: 32017R0488
Language: lt
Date: 2017-03-21 00:00:00
Title: 2017 m. kovo 21 d. Tarybos reglamentas (ES) 2017/488, kuriuo iš dalies keičiamas Reglamentas (ES) 2016/44 dėl ribojamųjų priemonių atsižvelgiant į padėtį Libijoje

22.3.2017   
            
            
               LT
            
            
               Europos Sąjungos oficialusis leidinys
            
            
               L 76/1
            
         TARYBOS REGLAMENTAS (ES) 2017/488
   2017 m. kovo 21 d.
   kuriuo iš dalies keičiamas Reglamentas (ES) 2016/44 dėl ribojamųjų priemonių atsižvelgiant į padėtį Libijoje
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 215 straipsnį,
   atsižvelgdama į bendrą Sąjungos vyriausiojo įgaliotinio užsienio reikalams ir saugumo politikai ir Europos Komisijos pasiūlymą,
   kadangi:
   
               (1)
            
            
               2016 m. sausio 18 d. Taryba priėmė Reglamentą (ES) 2016/44 (1), kuriuo aiškumo sumetimais konsoliduotas Tarybos reglamentas (ES) Nr. 204/2011 (2);
            
         
               (2)
            
            
               Reglamento (ES) Nr. 204/2011 16 straipsniu Tarybai buvo suteikti įgaliojimai iš dalies keisti to reglamento VI priedą, remiantis Jungtinių Tautų Saugumo Tarybos arba Sankcijų komiteto sprendimu. Tačiau į Reglamentą (ES) 2016/44 šis punktas neįtrauktas;
            
         
               (3)
            
            
               todėl Reglamentas (ES) 2016/44 turėtų būti atitinkamai iš dalies pakeistas,
            
         PRIĖMĖ ŠĮ REGLAMENTĄ:
   1 straipsnis
   Reglamento (ES) 2016/44 21 straipsnis pakeičiamas taip:
   
      „21 straipsnis
      1.   Jei Saugumo Taryba arba Sankcijų komitetas įtraukia į sąrašą fizinį ar juridinį asmenį, subjektą ar organizaciją, Taryba tą fizinį ar juridinį asmenį, subjektą ar organizaciją įtraukia į II arba VI priedą.
      2.   Jei Taryba nusprendžia fiziniam ar juridiniam asmeniui, subjektui ar organizacijai taikyti 6 straipsnio 2 dalyje nurodytas priemones, ji atitinkamai iš dalies pakeičia III priedą.
      3.   Apie savo sprendimą, įskaitant įtraukimo į sąrašą priežastis, 1 ir 2 dalyse nurodytam fiziniam ar juridiniam asmeniui, subjektui ar organizacijai Taryba praneša tiesiogiai, jei žinomas adresas, arba paskelbdama pranešimą, suteikdama tam fiziniam ar juridiniam asmeniui, subjektui ar organizacijai galimybę pateikti pastabų.
      4.   Jeigu pateikiama pastabų arba naujų esminių įrodymų, Taryba peržiūri savo sprendimą ir atitinkamai apie tai informuoja 1 ir 2 dalyse nurodytą fizinį ar juridinį asmenį, subjektą ar organizaciją.
      5.   Jei Saugumo Taryba arba Sankcijų komitetas nusprendžia asmenį, subjektą ar organizaciją išbraukti iš sąrašo arba iš dalies pakeisti į sąrašą įtraukto fizinio ar juridinio asmens, subjekto ar organizacijos identifikavimo duomenis, Taryba atitinkamai iš dalies pakeičia II arba VI priedą.
      6.   III priede pateikiamas sąrašas peržiūrimas reguliariai ir ne rečiau kaip kas 12 mėnesių.“
   
   2 straipsnis
   Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2017 m. kovo 21 d.
      
         
            Tarybos vardu
         
         
            Pirmininkas
         
         E. SCICLUNA
      
   
   
      (1)  2016 m. sausio 18 d. Tarybos reglamentas (ES) 2016/44 dėl ribojamųjų priemonių atsižvelgiant į padėtį Libijoje ir kuriuo panaikinamas Reglamentas (ES) Nr. 204/2011 (OL L 12, 2016 1 19, p. 1).
   
      (2)  2011 m. kovo 2 d. Tarybos reglamentas (ES) Nr. 204/2011 dėl ribojamųjų priemonių atsižvelgiant į padėtį Libijoje (OL L 58, 2011 3 3, p. 1).